

KORRUPSIONI I ORGANIZUAR: FINANCIMI POLITIK NË BALLKANIN PERËNDIMOR

DEKLARATË PËR SHTYP

**RAPORTI I RI NXJERR NË PAH RRJETIN E NDËRTHURUR TË PUSHTETIT, PATRONAZHIT DHE POLITIKËS**

Në një raport të ri të Iniciativës Globale kundër Krimit të Organizuar Ndërkombëtar (GI-GOC) tregohet mënyra se si paraja e blen pushtetin në Ballkanin Perëndimor. Në raportin e titulluar "Korrupsioni i organizuar:Financimi politik në Ballkanin Perëndimor", jepet një analizë e thellë e rolit që luan pushteti politik në formësimin e ekonomisë politike të korrupsionit në këtë rajon.

Në këtë raport, që mbështetet në ciklin "Infrastruktura e integritetit" të GI-TOC-së (2021), shqyrtohet ai që autori kryesor Ugi Zvekiçi (Ugi Zvekić) e përkufizon si "korrupsion të organizuar", d.m.th. ekosistem të paligjshëm që mundëson fitime financiare sistemike të paligjshme dhe manipulimin e mbështetjes së shoqërisë për përfitime politike. Në qendër të raportit janë tre tipa financimi politik: financimi i partive politike dhe i zgjedhjeve, ndikimi dhe kontrolli politik mbi ndërmarrjet shtetërore dhe përdorimi i prokurimit publik dhe kontrolli mbi të.

Nga analizimi i kuadrove ligjore dhe institucionale në secilin prej vendeve të Ballkanit Perëndimor del se në këto vende ekzistojnë struktura të rëndësishme, por shpesh ka mangësi në zbatimin e tyre. Më tej, mekanizmat e kontrollit në shumicën e këtyre vendeve janë të dobët, por e dobët është edhe përfshirja e shoqërisë civile. Ajo që e ndërlikon më shumë këtë problem është ekzistenca e një kulture politike ku ata që fitojnë pushtet kërkojnë të mbushin xhepat e tyre dhe të shfrytëzojnë burimet publike për përfitime personale.

Në njërin prej kapitujve më interesantë të këtij raporti tregohet mënyra se si ndërmarrjet shtetërore shpesh bëhen pronë *de facto* e partisë në pushtet, në nivel kombëtar dhe lokal. Kjo praktikë, e cila njihet me termin "partokraci", bën të mundur administrimin e kompanive shtetërore në të mirë të partive politike ose të personave të ndërlidhur me to. "Keqpërdorimi i kompanive publike si 'pre zgjedhore' nuk ndodh vetëm në Ballkanin Perëndimor, por në këtë rajon ndikimi që ka ky lloj abuzimi ka pasoja të rënda politike dhe ekonomike", paralajmëron Zvekiçi.

Në raport bëhet thirrje për reforma të thella në drejtim të luftës kundër korrupsionit të organizuar në Ballkanin Perëndimor, sidomos në lidhje me kontrollin që ushtrojnë partitë politike mbi ndërmarrjet publike dhe mbi proceset e prokurimit publik. Më tej, në raport theksohet nevoja për nxitjen e kulturës së integritetit, për çmontimin e korrupsionit të organizuar dhe për institucionalizimin e rolit mbikëqyrës të shoqërisë civile në të gjashtë vendet e rajonit.

"Korrupsioni i organizuar:Financimi politik në Ballkanin Perëndimor"*,* me autorët Ugljesha Ugi Zvekiç (Uglješa Ugi Zvekić), Sunçana Roksandiç (Sunčana Roksandić) dhe Bojan Dobovshek (Bojan Dobovšek), do të vihet në dispozicion të publikut në internet duke filluar nga data 23 qershor 2023. Më 27 qershor, GI-TOC-ja do të organizojë një uebinar për të përuruar raportin. Për të mësuar më shumë, [regjistrohuni](https://gitoc.heysummit.com/talks/organized-corruption-political-financing-western-balkans/) për ngjarjen ose vizitoni [faqen e raportit](https://globalinitiative.net/analysis/organized-corruption-political-financing-western-balkans/).

|  |
| --- |
| Mbi "Iniciativën Globale" (GI-GOC)Iniciativa Globale kundër Krimit të Organizuar Ndërkombëtar është rrjet profesionistësh që punojnë në frontin e luftës kundër ekonomisë së paligjshme dhe faktorëve kriminalë. Falë një rrjeti vëzhguesish globalë të shoqërisë civile në lidhje me ekonominë e paligjshme, ne monitorojmë prirjet e ndryshimit dhe punojmë për të krijuar bazën e provave për veprim politik, për të shpërndarë ekspertizën e rrjetit tonë dhe për të nxitur reagimet shumësektoriale dhe holistike ndaj një game të gjerë të llojeve të krimit. Me "Fondin e Qëndrueshmërisë" të Iniciativës Globale, ne mbështetim aktivistët e komunitetit dhe organizatat joqeveritare lokale që punojnë në fusha ku qeverisja kriminale vë në rrezik të madh sigurinë dhe mbrojtjen e njerëzve dhe mundësitë e tyre në jetë.RRETH OBSERVATORIT TË EKONOMIVE TË PALIGJSHME NË EVROPËN JUGLINDORE (SEE-OBS)Observatori është platformë që bashkon dhe fuqizon aktorët e shoqërisë civile në Shqipëri, Bosnjë dhe Hercegovinë, Kosovë, Mal të Zi, Maqedoninë e Veriut dhe Serbi. Qëllimi i Observatorit është t'i mundësojë shoqërisë civile të identifikojë, të analizojë dhe të vendosë në hartë prirjet kriminale dhe ndikimin që ato kanë në prurjet e paligjshme financiare, qeverisje, zhvillim, marrëdhëniet ndëretnike, sigurinë dhe shtetin ligjor, dhe ta përkrahë shoqërinë civile në monitorimin e dinamikave kombëtare dhe prirjeve rajonale e ndërkombëtare të krimit të organizuar. Observatori u themelua si rezultat i Samitit të vitit 2018 të vendeve të Ballkanit Perëndimor në Londër, në kuadër të Procesit të Berlinit. |

Për të mësuar më shumë ose për të intervistuar autorët e raportit, mos ngurroni t'i shkruani Klaudio Landit (Claudio Landi) në adresën e emailit: claudio.landi@globalinitiative.net.